b'\n_START_ARTICLE_\nLunarni meteorit\n_START_PARAGRAPH_\nLunarni meteorit ali luneit je meteorit, ki ima izvor na Luni. To pomeni, da je to snov, ki je bila izvr\xc5\xbeena s povr\xc5\xa1ine Lune pri trku meteoroida (ali drugega nebesnega telesa) in je bila pozneje najdena na povr\xc5\xa1ini Zemlje kot meteorit.\n_START_SECTION_\nOdkritje\n_START_PARAGRAPH_\nPrvo odkritje meteorita z izvorom na Luni pripisujejo Johnu Schuttu v januarju 1982. Na\xc5\xa1el je nenavaden meteorit na Antarktiki. Najdbo je nesel v Smithsonovo ustanovo v Washingtonu, kjer je geokemik Brian Mason ugotovil, da je najdeni meteorit nekaj posebnega. Pozneje so ugotovili, da je po sestavi zelo podoben kamninam, ki so jih prinesli z Lune v okviru programa Apollo. Pozneje so odkrili \xc5\xa1e ve\xc4\x8dje \xc5\xa1tevilo meteoritov z Lune, ki pa so pripadali samo 50 razli\xc4\x8dnim padcev meteoritov (delci verjetno izhajajo iz istega meteoroida). Skupna masa vseh najdenih meteoritov je ve\xc4\x8d kot 46\xc2\xa0kg. Vsi meteoriti so bili najdeni v pu\xc5\xa1\xc4\x8davah (ve\xc4\x8dina na Antaktiki, v severni Afriki in v Omanu). Izvor meteorita obi\xc4\x8dajno potrdijo s mineralo\xc5\xa1ko, kemi\xc4\x8dno in izotopsko primerjavo z vzorci, ki so jih prinesli z Lune v okviru programa Apolo. Nekateri meteoriti izvirajo tudi iz druge strani Lune (verjetno polovica). Prvi meteorit, za katarega so dolo\xc4\x8dili izvor z veliko verjetnostjo, je meteorit Sayr al Uhaymir 169, najden v Omanu (izvor v podro\xc4\x8dju De\xc5\xbeevnega morja [Mare Imbrium] v kraterju Laland)._NEWLINE_Seveda je mo\xc5\xbeno tudi, da bi na Luni na\xc5\xa1li meteorite, ki imajo svoj izvor na Zemlji. Od 1000 najdenih meteoritov na Zemlji ima samo eden svoj izvor na Luni. Vsi ostali izvirajo iz asteroidnega pasu. V \xc4\x8dasu, ko so na\xc5\xa1li prvi meteorit z Lune, so nastale tudi teorije, da nekateri nenavadni meteoriti izvirajo z Marsa. Te meteorite danes pri\xc5\xa1tevamo med meteorite z Marsa. Obstojajo tudi zastarele teorije, da so tektiti nastali na Luni in jih tako lahko obravnavamo kot meteorite z Lune.'